《摸鱼儿 邵清溪赋，效颦谩作》
宋代·何梦桂

把心期、半生孤负。玉堂元在何处。朱弦弹绝无人听，空操离鸾烈女。

遇不遇。休更问、悠悠世事都如许。人生草露。看百岁勋名，青铜鬓影，抚剑泪如雨。

知谁语。落落江空岁暮。人间一梦今古。雷塘十里斜阳外，野草寒鸦无数。

身世寓。聊尔耳、江山有恨谁堪付。冰心更苦。都说与梅花，参横月落，一醉且归去。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。